《分题得善万物之得时送蔡大尹还越》
明代·童轩

东皇载阳和，庶类滋以荣。萋萋岸草绿，的的林花明。

深渊跃潜鳞，高树鸣仓庚。江山亦增媚，畅彼群物情。

吾生竟何如，乃与忧患并。少年学理道，将老卒未行。

拜迎事官长，鞭朴嗟苍生。才高位不展，行峻责愈盈。

嘐嘐雁失侣，逐逐云孤征。便当赋归去，矫首家山青。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。